21.		ŽIADOSŤ O PODMIENEČNÉ UPUSTENIE OD VÝKONU ZVYŠKU
			TRESTU ZÁKAZU ČINNOSTI (§ 69 Trestného zákona)
Okresný súd XXXXXX
Vec:	Žiadosť o podmienečné upustenie od výkonu zvyšku trestu zákazu činnosti
Dňa xx.xx.xxxx som bol odsúdený Okresným súdom XXXX dňa XX.XX.XXXX k podmienečnému trestu odňatia slobody vo výmere 8 mesiacov so skúšobnou dobou na 12 mesiacov. Zároveň mi bol uložený trest zákazu činnosti viesť motorové vozidlá v trvaní 12 mesiacov. Vzhľadom k tomu, že od uloženia trestu už uplynula polovica trestu zákazu činnosti, žiadam o upustenie zvyšku trestu zákazu činnosti viesť motorové vozidlá.
Vodičské oprávnenie potrebujem pre výkon môjho povolania, nakoľko každý deň dochádzam do práce a prostredníctvom prostriedkov verejnej hromadnej dopravy je cestovanie komplikované.
XY
Poznámka
Odsúdený žiada o upustenie zvyšku trestu zákazu činnosti; tzv. vrátenie vodičského preukazu, potom čo polovicu trestu zákazu činnosti už vykonal. K tejto žiadosti je potrebné uviesť, že súd na verejnom zasadnutí po výsluchu odsúdeného buď rozhodne o podmienečnom upustení trestu zákazu činnosti a uloží skúšobnú dobu v trvaní jeden až päť rokov alebo žiadosti nevyhovie. Po uplynutí skúšobnej doby rozhodne o osvedčení, resp. neosvedčení s tým, že pred samotným rozhodnutím vyžiada stanovisko prokurátora a zabezpečí relevantné správy na odsúdeného (či počas plynutia skúšobnej doby viedol riadny život).
Samotná skúšobná doba nesmie byť kratšia ako zvyšok trestu. K dôvodom, kedy nemožno vyhovieť žiadosti odsúdeného od výkonu zvyšku trestu zákazu činnosti, pozri § 69 ods. 4, ods. 5 Trestného zákona.
K zákonným ustanoveniam podmienečného upustenia od výkonu zvyšku trestu zákazu činnosti pozri nasledujúce ustanovenia:
Podľa § 69 Trestného zákona
(1)	Po výkone polovice trestu zákazu činnosti môže súd podmienečne upustiť od výkonu jeho zvyšku, ak odsúdený v čase výkonu trestu spôsobom svojho života preukázal, že ďalší výkon tohto trestu už nie je potrebný.
(2)	Pri podmienečnom upustení od výkonu zvyšku trestu zákazu činnosti súd určí skúšobnú dobu až na päť rokov, nie však kratšiu ako zvyšok trestu; skúšobná doba začína plynúť dňom nasledujúcim po dni právoplatnosti rozhodnutia o tomto upustení.
(3)	Odsúdenému, u ktorého súd podmienečne upustil od výkonu zvyšku trestu zákazu činnosti, môže súd uložiť primerané obmedzenia a povinnosti uvedené v § 51 ods. 3 a 4, smerujúce k tomu, aby viedol riadny život; spravidla mu tiež uloží, aby podľa svojich síl nahradil škodu spôsobenú trestným činom alebo jej časť, ktorú zároveň určí.
(4)	Súd nemôže podmienečne upustiť od výkonu zvyšku trestu zákazu činnosti podľa odseku 1, ak ide o trest zákazu činnosti viesť motorové vozidlo, ktorý bol uložený odsúdenému,
a)	ktorému už bol takýto trest zákazu činnosti uložený v predchádzajúcich desiatich rokoch za trestný čin ohrozenia pod vplyvom návykovej látky alebo za iný trestný čin spáchaný pod vplyvom návykovej látky, alebo
b)	ktorý už bol v predchádzajúcich desiatich rokoch za obdobný čin spáchaný pod vplyvom návykovej látky, ako je uvedený v písmene a), postihnutý zákazom činnosti viesť motorové vozidlo.
(5)	Súd nemôže podmienečne upustiť od výkonu zvyšku trestu zákazu činnosti podľa odseku 1, ak bol trest zákazu činnosti uložený podľa § 61 ods. 3 až 5.
Podľa § 70 Trestného zákona	
(1)	Ak odsúdený, u ktorého sa podmienečne upustilo od zvyšku trestu zákazu činnosti, viedol v skúšobnej dobe riadny život a plnil uložené obmedzenia a povinnosti, súd vysloví, že sa osvedčil; inak rozhodne, a to prípadne už v priebehu skúšobnej doby, že zvyšok trestu vykoná.
(2)	Ak súd vyslovil, že sa odsúdený osvedčil, má sa za to, že trest bol vykonaný dňom, keď rozhodnutie o upustení od vykonania zvyšku trestu zákazu činnosti nadobudlo právoplatnosť.
(3)	Rovnako sa má za to, že trest zákazu činnosti bol vykonaný dňom, keď rozhodnutie o podmienečnom upustení od výkonu zvyšku trestu zákazu činnosti nadobudlo právoplatnosť, ak súd bez viny odsúdeného nenariadil do roka od uplynutia skúšobnej doby, že odsúdený zvyšok trestu vykoná.